钦定古今图书集成/明伦汇编/官常典/第575卷 > 朵罗台
## 钦定古今图书集成/明伦汇编/官常典/第575卷 > 朵罗台

按《元史》本传：“朵罗台，唐兀氏。祖小丑。太祖既定西夏，
括诸色人匠，小丑以业弓进，赐名怯延兀兰，命为怯
怜口行营弓匠百户，徙居和林，卒。父塔儿忽台袭职。
阿里不哥叛，塔儿忽台从战于失亩里秃之地，死之。
朵罗台从万户也速䚟儿、玉哇赤等，累战有功，授前
卫亲军百户，积官昭信校尉、芍陂屯田千户所达鲁”
花赤，后以疾退。朵罗台之弟阔阔出亦业弓，尝献所
造弓，帝称善，问其父何名，阔阔出对曰：“塔儿忽台，臣
之父也。”帝见其状貌魁伟，且问其能射乎？左右对曰：
“能。”试之果然，遂命为近侍。明年，武备侍臣复以其弓
献，且奏用之。帝曰：“孔子言三纲五常，人能自治而后
能治人，能齐家而后能治国。汝可以此言谕之，而后
用之。”俄擢为大同路广胜库达鲁花赤。广胜者，贮兵
器之所。时总管唐兀海牙以库作公署，寘甲仗于虚
廪中，多被虫鼠之害。阔阔出言于帝，复之，且责其偿
兵器之既坏者。使者薛绰不花、纳速鲁丁以檄取鹰
房军衣甲、弓矢若干，阔阔出责其入文书领去。时宪
副速鲁蛮令毋入文书，且命有司封钥其库，将点视
之，阔阔出不从。事闻，帝命笞速鲁蛮，罢之。大德元年，
陞大同路武州达鲁花赤，兼管本州诸军奥鲁劝农
事，又监建州、利州。改佥四川道廉访司事，拜监察御
史，累官中大夫、大宁路总管，卒于官。